**N Á R O D N Á R A D A  S L O V E N S K E J R E P U B L I K Y**

**V. volebné obdobie**

**–––––––––––––––––––––––––––––––––––––––––––––––––––––––––––––––––––––––––––**

**305**

**VLÁDNY NÁVRH**

**Zákon**

z  .................... 2011

**ktorým sa mení a dopĺňa zákon č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

Čl. I

Zákon č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení zákona č. 664/2007 Z. z., zákona č. 86/2008 Z. z., zákona č. 435/2008 Z. z., zákona č. 307/2009 Z. z., zákona č. 488/2009 Z. z., zákona č. 31/2010 Z. z., zákona č. 60/2010 Z. z. a zákona č. 144/2010 Z. z. sa mení a dopĺňa takto:

V § 2 odsek 2 znie:

„(2) Za užívanie vymedzených úsekov ciest motorovými vozidlami s celkovou hmotnosťou nad 3,5 t alebo jazdnými súpravami s celkovou hmotnosťou nad 3,5 t uvedenými v osobitnom predpise3aa), okrem jazdných súprav tvorených motorovým vozidlom kategórie M1, 3a) N1, 3b) M1G 3c) a N1G 3d), sa platí mýto. Na účely tohto zákona užívaním vymedzeného úseku cesty sa rozumie aj zvláštne užívanie cesty podľa osobitného predpisu, 4) a to aj vtedy, ak na takéto zvláštne užívanie nie je potrebné povolenie.“.

Poznámka pod čiarou k odkazu 3aa znie:

„3aa) Príloha č. 1 časť B body 2,3 a 5 zákona č. 725/2004 Z. z. podmienkach prevádzky vozidiel v premávke na pozemných komunikáciách a zmene a doplnení niektorých zákonov.“.

V § 3 sa odsek 2 dopĺňa písmenom e), ktoré znie:

„e) predložiť na výzvu príslušníka Policajného zboru osvedčenie o evidencii vozidla, technický preukaz alebo iný obdobný doklad preukazujúci kategóriu vozidla, celkovú hmotnosť vozidla, počet náprav vozidla a emisnú triedu vozidla.“.

V § 7 sa odsek 6 dopĺňa písmenom f), ktoré znie:

„f) požadovať predloženie osvedčenia o evidencii vozidla, technický preukaz alebo iný obdobný doklad preukazujúci kategóriu vozidla, celkovú hmotnosť vozidla, počet náprav vozidla a emisnú triedu vozidla.“.

 V § 8 sa odsek 1 dopĺňa písmenom f), ktoré znie:

„f) nepredloží na výzvu príslušníka Policajného zboru osvedčenie o evidencii vozidla, technický preukaz alebo iný obdobný doklad preukazujúci kategóriu vozidla, celkovú hmotnosť vozidla, počet náprav vozidla a emisnú triedu vozidla.“.

V § 8 odsek 2 znie:

„(2) Za priestupok podľa odseku 1 písm. a) až c) a e) sa uloží pokuta vo výške do 1 300 eur a v blokovom konaní vo výške do 700 eur.“.

V § 8 odsek 3 znie:

„(3) Za priestupok podľa odseku 1 písm. d) sa uloží pokuta vo výške do 160 eur a v blokovom konaní vo výške do 120 eur.“.

V § 8 sa za odsek 3 vkladá nový odsek 4, ktorý znie:

„(4) Za priestupok podľa odseku 1 písm. f) sa uloží pokuta vo výške do 1000 eur a v blokovom konaní vo výške do 600 eur.“.

Doterajšie odseky 4 až 6 sa označujú ako odseky 5 až 7.

V § 10 sa slová „akty Európskych spoločenstiev a“ nahrádzajú slovami „záväzné akty“.

V názve prílohy sa slová „právnych aktov Európskych spoločenstiev a“ nahrádzajú slovami „právne záväzných aktov“.

Čl. II

Tento zákon nadobúda účinnosť 1. augusta 2011.